Eindhovenin lentoasema

Eindhovenin lentoasema on kansainvälinen lentoasema Alankomaissa, lähellä Eindhovenia. Sen kautta kulki vuonna 2023 6,8 miljoonaa matkustajaa, mikä tekee lentoasemasta matkustajamäärällä mitattuna Alankomaiden toiseksi suurimman (Amsterdamin Schiphol on suurin). Lisäksi lentoasema toimii sotilaskenttänä.
Lentoasema sijaitsee 7,6 kilometriä Eindhovenin kaupungista länteen. Lentoasemalla on nykyään yksi 3 000 metriä pitkä kiitotie.
Historia.
Welschap-niminen lentokenttä ja sen ruohokiitorata perustettiin vuonna 1932 ja kentää alettiin kehittämään muun muassa urheilulentotoimintaa varten.
Juuri ennen toisen maailmansodan alkamista, huhtikuussa 1939 kenttä otettiin liikekannallepanon vuoksi sotilaskäyttöön. Saksalaiset miehittivät lentokentän kahdessa päivässä osana Alankomaiden valtausta toukokuussa 1940. Kenttä otettiin Luftwaffen käyttöön ja se sai nimekseen "Fliegerhorst Eindhoven". Saksalaiset aloittivat heti laajennustyöt, joiden tuloksena oli hyvä lentotukikohta kolmella päällystetyllä kiitotiellä ja kymmenillä lentokonehalleilla. Yhdysvaltalaiset laskuvarjojoukot valtasivat Eindhovenin takaisin saksalaisilta 18. syyskuuta 1944 osana Operaatio Market Gardenia. Brittiläiset saapuivat korjaamaan kenttää sodan vaurioilta.
Toisen maailmansodan jälkeen lentokentällä oli tilapäisesti yhdysvaltalaisia ja brittiläisiä yksiköitä. Alankomaiden kuninkaalliset ilmavoimat saivat kentän käyttöönsä vuonna 1952 ja kylmän sodan aikana siellä oli sijoitettuna ainakin F-84G Thunderjet, F-84F Thunderstreak ja F-5 Freedom Fighter -hävittäjiä. Kylmän sodan lopussa ja sen jälkeen Eindhoven on toiminut lähinnä kuljetuskoneiden tukikohtana. Heinäkuussa 1996 tapahtui onnettomuus, jossa belgialainen C-130-kuljetuskone putosi kentälle tappaen 34 sotilasta.
1980-luvulla rakennettiin paranneltu kiitotie ja matkustajaterminaali. Lentoasemasta tuli tärkeä myös siviili-ilmailussa. Uusi terminaali avattiin vuonna 2005 ja sen laajennus 2013.
Kaupallinen lentoliikenne.
Lentoasema on erityisesti halpalentoyhtiöiden suosima. Kaupallisia lentoja lentävät muun muassa Ryanair, Transavia ja Wizz Air.
Lentoasemaa lähin moottoritie on A2. Lentoasemalta on bussiyhteyksiä Eindhovenin rautatieasemalle arkipäivisin. Lisäksi jotkut bussiyhtiöt, kuten Flixbus, ajavat reittejään lentoaseman kautta.
Sotilaskäyttö.
Eindhovenin lentoasema toimii Alankomaiden kuninkaallisten ilmavoimien lentotukikohtana ("Vliegbasis Eindhoven"). Sinne on sijoitettu pääasiassa ilmatankkaus- ja kuljetuskoneita, kuten C-130, A330 MRTT ja Gulfstream IV. Alankomaiden toiminnan lisäksi tukikohta on merkittävä kansainvälisesti. Siellä sijaitsee Natoon ja Euroopan unioniin läheisesti liittyviä yksiköitä.
Eindhovenin tukikohta on Movement Coordination Center Europe (MCCE) -keskuksen sijainti. MCCE on muutaman kymmenen, pääasiassa Naton ja Euroopan unionin jäsenvaltion muodostama organisaatio, jonka tehtävä on yhteisten maa-, meri- ja ilmakuljetus- sekä ilmatankkauskykyjen koordinointi.
Eindhoven toimii myös European Air Transport Commandin (EATC) tukikohtana. EATC on seitsemän Euroopan unionin jäsenvaltion yhteinen komentorakenne, joka vastaa jäsenmaidensa yhteisistä jaetuista ilmatankkaus- ja kuljetustehtävistä. EATC johtaa Multinational MRTT Unitia (MMU), jonka yhteiskäytössä on Airbus A330 MRTT -ilmatankkaus-/kuljetuskoneita. Eindhoven on koneiden päätukikohta.